今日情人節,女友Gigi夜晚要開OT,所以我一早起身,陪佢食情人節早餐。
我準備好晒,連早餐都Book定位,買咗禮物,訂好花。
早餐食到一半,氣氛愉快,直到我收到一個訊息:
「尋晚喺你懷抱入睡,真係好溫暖,情人節快樂。」
邊個send黎架?我面色一變,Gigi伸個頭黎望下,即刻發晒脾氣。
「絕對係send錯!妳睇下,呢個號碼之前同我無交流過......」我低聲下氣,講咗一大輪,Gigi終於相信我嘅清白。
呢個時候,電話又震:「你送嘅心形頸鍊,佢鍾意嗎?我就好鍾意果個款。」
心形頸鍊......我岩岩送咗畀Gigi,做情人節禮物。
「佢好鍾意?你一款頸鍊送畀兩個女人?真係花盡心思喎,多謝晒!」Gigi一手扯甩條頸鍊,扔落地下,飛奔走咗。
我無追出去,因為我要賣單,相信男人都明白呢種無奈。
Gigi番咗公司,我亦死死氣氣番工,
當務之急,係要搵出整蠱我嘅罪魁禍首,同Gigi解釋。
我發訊息:「你係邊個?」
對方好快答:「我係最愛你、最了解你果個。」
得,佢唔肯講,使唔使玩到咁盡?
我尋晚絕對無同人瞓,疑點係,邊個知我送心形頸鍊畀Gigi?
我無同朋友提過,自己Search、自己買,
除咗我、首飾店老闆娘同Gigi之外,無第四個人知。
咪住,唔通係首飾店老闆娘對我一見鍾情,想拆散我同Gigi,乘虛而入?
因為訂貨,佢有我電話,好似好合理,
個號碼仲繼續發訊息畀我:「今日present,加油!」
「前幾日先睇完醫生,中午唔好飲凍野丫。」
我不寒而慄,好似有對眼監視住我咁。
我回覆:「今晚妳有無地方去?不如一齊過情人節?」
好快,佢send咗一間餐廳嘅地址畀我:「點會有其他地方去,我啲時間永遠留晒畀你。」
好,我就睇下你係何方神聖!
一收工,我就衝去果間餐廳。
我喺餐廳門口發訊息:「我著白色恤衫,妳到未?」
「望向你嘅三點鐘方向。」
三點鐘?即係餐廳入面?
我抬頭一望,就見到Gigi同個男人食緊燭光晚餐,你一啖我一啖......
佢又話加班?我想衝入去同Gigi理論,畀侍應攔住:「先生你無訂位,唔入得去。」
「我有朋友係裡面。」
「我地今日只做情人節套餐,未齊人唔入得座。」
咁樣擋一擋,我啲怒火熄晒。
頂綠帽咁明顯,我仲可以點理論?衝入去打架,只會俾人笑。
我不如關心另一個問題,我發訊息畀果個神祕人:「妳究竟係邊個?妳喺邊?」
「我就喺你手上面。」
手上?我咪拎住部手機......佢係我部手機?
而尋晚喺我懷抱入睡......我尋晚玩手機玩到瞓著咗。
「我同你朝夕相對,早就對你情根深種。我諗住默默守護你,但知道Gigi咁樣背叛你,我忍唔住!果種女人襯你唔起!」
我反問:「妳點知Gigi今晚約咗第個?」
「今朝峰峰話我知。」
人物多到我有啲亂,「邊個係峰峰?」
「Gigi部iPhone。」
我未反應得切,手機已經步步進逼:
「你揀我啦,世上除咗我,邊個可以分分秒秒,連去廁所都陪住你?
我唔會阻你上網睇靚女,我仲可以幫你搵圖,
你要聲音,我可以模擬;你要體溫,我可以發熱。
情人節,唔使傾家盪產、花盡心思,你只需要換個手機殼!」
咁樣講,佢好似幾多優點,
好彩我仲保留一絲理智:「痴線,我唔會搞人機戀。」
「你唔愛我,我生存仲有咩意義?」
「嘣!」
「特別新聞報導:一名男子手機爆炸,灼傷手指及臉部。
送往醫院時,該男子不斷聲稱,是手機求愛不遂,自爆報復。
有專家指,手機輻射有機會影響腦電波,令人產生幻想,
網友則認為,這種行為屬於『單身狗情人節妄想症候羣』,不少單身男女都有類似症狀......」
情人節快樂,
如果你未有情人,唔好忘記,仲有我時刻陪伴住你。
永遠愛你的手機上
-完-